ተባብሮ መዝመት ትውልድን ለመታደግ
ከሰሞኑ በኢትዮጵያ ሽው የሚለው ወሬ ፍርሃትን እየጫረ ነው። ጭንቀትና ስጋትንም እያናረ ይገኛል። በአንድ ቀን 16፣17፣ 25 ሰዎች በኮሮና ቫይረስ ተያዙ መባሉ በሽታው አድብቶ ማረዱን በሚገባ ያሳያል፡፡ በተለይም አብዛኞቹ ታማሚዎች አመጣጣቸው ከጎረቤት ሀገራት መሆኑ ደግሞ ወረርሽኙ በሰፊው እያንዣበበ መሆኑን ምልክት ሰጥቷል። ዜጎችና መንግሥትም ወራሪውን ለመጣል በተቀናጀ መልኩ እንዲሰሩም የማንቂያ ደወል አሰምቷል።
የድሬዳዋ ነዋሪ መምህርት የሺመቤት አቦይነህ፤ ዜናውን ሲሰሙ ለደቂቃዎች በፍርሃት ርደው እንደነበር ያነሳሉ። ከድንጋጤያቸው በኋላ ግን በሽታውን በጋራ ለመከላከል ከበፊቱ የበለጠ ጠንክረው መስራት እንዳለባቸው መገንዘባቸውን ይናገራሉ። አሁን ከበሽታው መዳንም መሞትም አብሮ ነው። ለብቻ መዳንም መሞትም አይቻልም፤ ስለዚህም አብሮ ለመዳን ሁላችንም በጋራ በበሽታው ላይ መዝመት አለብን ይላሉ። 
መምህርቷ እንደሚሉት፤ በሽታው ከተስፋፋበት ጅቡቲ ወደ ድሬዳዋ በመኪና እና በእግር ይመጣሉ። መንግሥት ከውጭ የሚመጡ ዜጎችን በድሬዳዋ ዩኒቨርሲቲ ለ14 ቀናት ያቆያል፡፡ ነፃ መሆናቸውንም አረጋግጦ ይለቃል፡፡ ሆኖም ግን ሾልከው የሚገቡ አሉ:: በየሰፈሩም አዳዲስ ሰዎች እየታዩ ስለሆነ በሽታው ተዛምቶ ጉዳት እንዳያደርስ ስጋት ላይ ነን ትላለች። 
የመንግሥት ሥራ ከቆመ ሁለተኛ ወር መሆኑን ያነሱት መምህርት የሺመቤት የከተማው እንቅስቃሴ መቀዛቀዙን ይጠቁማሉ። የተሻለ ገቢ ያላቸውና የመንግሥት ሠራተኞች በቤታቸው እያሳለፉ ቢሆኑም በቀን ሥራ የዕለት ጉርሳቸውን የሚያገኙ ዜጎች ግን በውጪ ናቸው፡፡ ሥራ ለመስራትም እየተንከላወሱ ነው። ስለዚህ ለችግር እንዳይጋለጡ መጠበቅ እና ኅብረተሰቡ በአቅሙ ማገዝ እንዳለበት ይናገራሉ፡፡
 የከተማው ድህነት እየተባባሰ በመምጣቱም መንግሥት በዝቅተኛ ኑሮ ገቢ ያላቸውን ዜጎች ማገዝ ካልቻለ ረሃብ ሊከሰት እንደሚችልም ስጋታቸውን ይገልጸሉ። 
የሱማሌ ክልል ጤና ቢሮ ኃላፊ ዶክተር የሱፍ መሀመድ በበኩላቸው፤ በክልሉ እስከ ወረዳ መዋቅር በመዘርጋት ለኅብረተሰቡ ግንዛቤ እንዲፈጠር እየተሰራ ነው። ከጎረቤት አገራት ለሚመጡትም በጅግጅጋ፣ ደወሌ፣ ሞያሌ፣ ዶሎአዶ እና ውጫሌ ላይ ማቆያ ተደራጅቶ ክትትል በመደረግ ላይ መሆኑን ያነሳሉ። በቫይረሱ የሚያዙ ዜጎችንም አራት የሕክምና ማዕከላትን በማዘጋጀትና የሕክምና ባለሙያዎችን በማሰልጠን ሕክምና ለመስጠት ዝግጅት መደረጉን አስረድተዋል። አዋሳኝ ክልሎች፣ ከጎረቤት አገራትና ከፌዴራል መንግሥት ጋራም በጋራ እየተሰራ መሆኑን ጠቁመዋል፡፡ 
የሕክምና መሣሪያዎችንና የግብዓት ችግር፤ ዜጎች ከጎረቤት አገራት በእግራቸው መተው ማቆያ
 ሳይገቡና ነፃ መሆናቸው ሳይረጋገጥ ከኅብረተሰቡ ጋር መቀላቀላቸው ፈተና እንደሆነባቸው የሚያነሱት ዶክተር የሱፍ፤ ከአጎራባች ክልሎች ጋር የተጀመረው ትብብር እንዲጠናከር፤ የፌዴራል መንግሥትና አጋር አካላት ድጋፍ እንዲያደርጉላቸው ጥሪ አቅርበዋል። 
የኢትዮጵያ ሕክምና ማህበር ፕሬዚዳንትና የኮቪድ 19 አማካሪ ምክር ቤት ሰብሳቢ ዶክተር ተግባር ይግዛው፤ በጎረቤት አገራት በተለይም በጅቡቲ በሽታው መስፋፋቱ ለኢትዮጵያ አደጋ በመሆኑ የቅድመ መከላከል ሥራው ሌሊትና ቀን መከወን እንዳለበት ይናገራሉ። 
ሰብሳቢው እንደሚሉት፤ ከጎረቤት አገራት በእግርና በመኪና የሚገቡ ዜጎች በለይቶ ማቆያ መከታተልና በምርመራ ነፃ ሲሆኑ ከኅብረተሰቡ ጋር መቀላቀል አለባቸው። ለዚህ የሚሆን ለይቶ ማቆያ በድንበር አካባቢ ማዘጋጀትና ማደራጀት፤ በወረርሽኙ የሚያዙ ሰዎች የሕክምና ጣቢያዎችን ማዘጋጀትና ታማሚዎች
 ወደ ጤና ተቋማቱ የሚጓጓዙበትን ሥርዓት መዝርጋት፤ በተለይም እንደ ድሬዳዋ፣ ጅግጅጋና ሐረር ያሉ ከተሞች ለበሽታው ተጋላጭ ሊሆኑ ስለሚችሉ ትኩረት እንደሚያስፈልጋቸው ያስረዳሉ።
ከጅቡቲ ወደ ኢትዮጵያ የትራንስፖርት አገልግሎት የሚሰጡ ሹፌሮች የመከላከያ መሣሪያ እንዲጠቀሙ ማድረግ፣ ቅድሚያ ሰጥቶ የጤና ክትትል ማድረግ እንዲሁም ከቤተሰብ ጋር ያላቸውን ግንኙነት መገደብም እንደሚገባ ያስገነዝባሉ። ሕዝቡም ራሱንና ወገኑን መጠበቅ እንዳለበት ዶክተር ተግባር ያሳስባሉ። 
በኢትዮጵያ ኅብረተሰብ ጤና ኢንስቲትዩት የዓለም አቀፍ ጤና ደንብ የኢትዮጵያ ተጠሪ ዶክተር ፈይሳ ረጋሳ፤ ከመቶ በታች የነበረው የቫይረሱ ታማሚ በቀን ውስጥ በሺዎች በበሽታው ሊያዙ እንደሚችሉ በማንሳት አሁንም በሁሉም ቦታ በሽታውን ለመከላከል ሁሉም ዜጋ ሊረባረብ እንደሚገባ ያሳስባሉ፡፡
አዲስ ዘመን ግንቦት 2/2012
አጎናፍር ገዛኸኝ